Rusland sak toe op sleutelstad in Oekraïne‘n Oekraïense tenk in die nywerheidstad Severodonetsk tydens artillerievuur. (Foto: Yasuyoshi Chiba/AFP) Hewige gevegte het Woensdag in die ooste van Oekraïne gewoed terwyl Russiese troepe op die punt staan om ŉ belangrike nywerheidstad in die land te omsingel. Terwyl gevegte tussen die twee lande voortduur, het die Oekraïense president, Wolodimir Zelenski, teen die Weste uitgevaar omdat hulle glo nie “genoeg doen om Kiëf te help om die oorlog te wen nie”. Sergiy Gaiday, streeksgoewerneur van Lugansk, het gevegte buite die nywerheidstad Severodonetsk – ŉ belangrike militêre doelwit vir Rusland – as “moeilik” beskryf en gesê Russiese troepe bestook die stad uit die buitewyke met mortiere. “Die komende week sal deurslaggewend wees,” het Gaiday in ŉ video op Telegram gesê, en bygevoeg dat hy glo Rusland se doelwit is om die Lugansk-streek “te verower, ongeag die koste daaraan verbonde”. “Daar is ŉ kolossale hoeveelheid artillerievuur wat op die stad neerkom.” Vroeër die dag, toe Gaiday die Wêreld Ekonomiese Forum in Davos toegespreek het, het die Oekraïense minister van buitelandse sake, Dmytro Kuleba, gesê sy land benodig dringend veelvuldige lanseervuurpylstelsels om hul aanvalle by dié van die Russe aan te pas. Oekraïne ‘erg gebombardeer’ ‘n Russiese vuurpyl wat nie in Severodonetsk ontplof het nie. (Foto: Yasuyoshi Chiba/AFP) Moskou se weermag het ŉ stadige maar bestendige koers dieper in Oekraïne se oostelike Donbas-streek begin sedert hy sy magte aan die sentrale en noordelike streke van die land onttrek het. Dorpe soos Soledar word erg deur die Russe gebombardeer, aangesien die dorpe op die pad is na die beleërde Severodonetsk en sy susterstad, Lysychansk. Altesame 12 mense is reeds dood in “uiters swaar bombardering en aanvalle” in die naburige streek Donetsk, wat ook deel vorm van Donbas, het die Oekraïense presidensie gesê. Die res van die land bly skynbaar steeds in gevaar nadat Russiese kruisermissiele die groot suidelike spoorlyn van Zaporizhzhia getref het. Een persoon is dood en talle huise is in die aanval beskadig. Ongeveer 200 liggame is ook onlangs in ŉ kelder van ŉ verwoeste gebou in die hawestad Marioepol gevind. Rusland het onlangs Marioepol oorgeneem ná ŉ lang beleg. “Dit is onmoontlik om in die gebied te wees weens die reuke van die lyke,” het die Oekraïense ombudsvrou Lyudmyla Denisova gesê. “Rusland het die hele Marioepol in ŉ begraafplaas verander.” Oekraïne desperaat, vies In Kiëf het Zelenski dié pleidooi om meer hulp beaam. “Ons het die hulp van ons vennote nodig – bowenal wapens vir die Oekraïense magte. Ons het hulp nodig, sonder uitsonderings of perke. Ons het genoeg nodig om te wen,” het hy gesê. Zelenski het ook ander internasionale leiers geteiken omdat hulle glo te veel aandag aan Rusland se belange gee en te min aan dié van Oekraïne. Die Oekraïense president het teen onlangse berigte en ander stellings deur invloedryke Westerse figure uitgevaar wat daarop dui dat Oekraïne dalk ŉ gebied moet opoffer om die konflik te beëindig. “Ons moet alles in ons vermoë doen sodat die wêreld ŉ vaste gewoonte ontwikkel om Oekraïne in ag te neem, en sodat die belange van Oekraïners nie bloot oor die hoof gesien word nie.” Rusland het reeds begin om sy greep op dele van Oekraïne, wat hy nou beset, te verstewig. Pres. Wladimir Poetin het Woensdag ŉ dekreet onderteken wat ŉ prosedure vereenvoudig vir inwoners van die suidelike Oekraïense streke van Cherson – wat onder die volle beheer van Rusland is – en die gedeeltelike-besette Zaporizhzhia om ŉ Russiese paspoort te bekom. “Hierdie vereenvoudigde stelsel sal ons almal in staat stel om duidelik te sien dat Rusland nie net hier vir ŉ lang tyd nie, maar vir altyd,” het die Moskou-aangestelde adjunkleier van die Cherson-streek, Kirill Stremousov, gesê. Die nuwe owerhede in dié streek beoog om albei streke deel van Rusland te maak en dus diegene wat “by die groot familie van Rusland wil aansluit” help om dit te doen. Die Oekraïense ministerie van buitelandse sake het egter teen hierdie “onwettige uitreiking van paspoorte” uitgevaar en dit beskryf as ŉ “skending van Oekraïne se soewereiniteit en territoriale integriteit”.